Edith Cowan

**Edith Dircksey Cowan** (os. **Brown** s. 2. elokuuta 1861, k. 9. kesäkuuta 1932) oli australialainen aktivisti sekä poliitikko, joka työskenteli naisten ja lasten aseman edistämiseksi. Hän oli ensimmäinen nainen Australian parlamentissa, ja hänen kuvansa on ollut Australian 50 dollarin setelissä vuodesta 1995 alkaen. Hänen mukaansa on nimetty Edith Cowanin yliopisto.

## Elämä

Cowan syntyi lammastilalle Länsi-Australiassa vuonna 1861. Hänen äitinsä kuoli Cowanin ollessa seitsemänvuotias, ja sen seurauksena Cowan lähetettiin sisäoppilaitokseen Perthiin. Vuonna 1876 hänen isänsä ampui toisen vaimonsa kuoliaaksi ja rangaistukseksi hänet teloitettiin, jolloin Cowan jäi orvoksi. Hän meni naimisiin 18-vuotiaana oikeusviranomaisena työskentelevän James Cowanin kanssa, ja heille syntyi kaksi lasta. Cowan kuoli 70-vuotiaana vuonna 1932.

## Poliittinen ura

1890-luvulla Cowan ryhtyi kampanjoimaan naisten ja lasten aseman kohentamiseksi, ja taisteli naisten äänioikeuden, naisten koulutuksen sekä naisten ja lasten terveydenhuollon edistämisen eteen. Hän puhui myös lähisuhdeväkivaltaa ja alkoholismia vastaan. Vuonna 1920 Brittiläisen imperiumin ritarikunta nimitti hänet kunniaupseeriksi.

Vuonna 1899 Australian valkoihoiset naiset saivat oikeuden äänestää, vaikka oikeus asettua ehdolle myönnettiin naisille vasta vuonna 1920. Vuonna 1921 Cowan asettui ensimmäisen kerran ehdolle Länsi-Australian alempaan parlamenttiin Kansallisen puolueen listalla, ollen yksi neljästä ehdokkaaksi asettuneesta naisesta. Jokainen neljästä naisesta vastaanotti runsaasti kritiikkiä ja häirintää, ja heille kerrottiin etteivät naiset kuulu politiikkaan. Cowan valittiin Länsi-Perthin edustajistoon 46 äänellä, ja hänestä tuli ensimmäinen nainen Australiassa, ja toinen nainen Brittiläisessä Imperiumissa joka nousi parlamenttiin.

Cowan esitteli ja sai vietyä läpi kaksi uutta lakia hänen kolmevuotisen politiikan uransa aikana. Ensimmäinen niistä antoi Länsi-Australian naisille oikeuden työntekoon, ja toinen mahdollisti naisille oikeuden saada perintöä jos heidän lapsensa kuoli. Cowan pyrki parlamenttiin vielä vuosina 1924 (Nationalist Partyn listalla) sekä 1927 (Women’s Electoral League), mutta ei tullut valituksi.

## Aktivismi
Cowan oli yksi Naisten Työliiton perustajista vuonna 1909 ja toimi sen varapuheenjohtajana vuoteen 1917 saakka. Työliitto keräsi varoja, järjesti julkisia keskustelutilaisuuksia sekä teki paljon poliittista lobbausta. Vuonna 1916 liitto avasi King Edward Memorial -naistensairaalan, jonka hallituksessa Cowan oli. 

Vuonna 1911 Cowan oli aktiivisesti osana perustamassa Länsi-Australian Naisten Neuvostoa, jonka puheenjohtajana hän istui vuodet 1913-1921, sekä sen jälkeen varapuheenjohtajana kuolemaansa saakka. Cowan oli myös Naisten Vapaamuurariliiton perustaja omassa osavaltiossaan vuonna 1916, jonka lisäksi hän aloitti samana vuonna työskentelynsä sosiaalikysymysten valiokunnan ensimmäinenä naisjäsenenä. Cowan perusti myös (Kuninkaallisen) Länsi-Australian Historiallisen Seuran vuonna 1926.

## Kirjat

* Edith Dircksey Cowan, Harry C.J. Phillips: *The Voice of Edith Cowan: Australia's First Woman Parliamentarian, 1921-24*. Edith Cowan University, 1996
* Hazel Edwards: *Edith Cowan A Quiet Woman of Note.* New Frontier Publishing, 2014
* Daphne Popham, K.A. Stokes, Julie Lewis: *Reflections : profiles of 150 women who helped make Western Australia's history; Project of the Womens Committee for the 150th Anniversary Celebrations of Western Australia.* 1979.
* Allan Drummond: Aussie Notables: Edith Cowan. 

* Paul Wycherley: *Mrs Cowan's clock: the location of the Edith Cowan Memorial.* 1997
* Peter Cowan: *Unique position: a biography of Edith Dircksey Cowan, 1861-1932.* 1978
* Edith Dircksey Cowan: *Voice of Edith Cowan, Australia's first woman parliamentarian 1921-1924*. 1996
* Kay Daniels, Mary Murnane: *All the way: a documentary history of women in Australia.* 1980
* Susanna De Vries: *Complete Book of Great Australian Women: Thirty-six women who changed the course of Australia.* 2003
* Cathy Jenkins: *Ordinary lives: pioneering women in Australian politics*. 2008

## Lähteet